Kontraktor Bumiputera, bukan Bumiputera digesa bekerjasama
KUCHING: Premier Sarawak, Datuk Patinggi Tan Sri Abang Johari Tun Openg menggesa kontraktor Bumiputera dan bukan Bumiputera bekerjasama unutk melaksanakan projek Kerajaan Sarawak. Katanya, Sarawak secara keseluruhannya perlu melaksanakan projek pembangunan terutamanya apabila Jabatan Kerja Raya (JKR) Sarawak kini diiktiraf sebagai jabatan teknikal oleh Kerajaan Persekutuan. “Saya memperjuangkannya (jabatan teknikal). Kini, Kerajaan Persekutuan memberi Sarawak kuasa untuk melaksanakan projek di bawah RM50 juta. “Saya mohon penurunan kuasa, kita dapat. Tetapi sekarang, saya harap pelaksanaannya ada,” katanya ketika merasmikan Seminar Inisiatif Baharu Meningkatkan Industri Pembinaan Sarawak di Pusat Konvensyen Borneo Kuching (BCCK), hari ini. Sehubungan itu, beliau menggesa kontraktor tempatan supaya bertanggungjawab dan tidak meninggalkan projek yang diberikan kepada mereka apabila menghadapi masalah. “Sebab itu saya perlukan kita semua bekerjasama terutama kontraktor Bumiputera yang diberi kerja. Tolong buat. “Cuba buat simulasi projek itu sendiri supaya anda tahu cara mengurus projek dan melaksanakan projek itu. “Kalau terpaksa bekerjasama dengan kontraktor bukan Bumiputera, bekerjasama. Jangan putus asa sahaja. Jangan lepas tangan terus. Bekerjasama dengan orang lain,” katanya. Oleh NUR AIN OTSMAN 
See author's posts
